張周韓侍御遷居北市示詩次韻
作者：葛勝仲
朝代：宋

paragraphs: 神羊厭峨冠，銅虎出分土。
一區久未卜，薄遽歸無所。
寓居得爽塏，衆口粗安堵。
委懷榮槁外，長歌樂韶武。
自言倦霜臺，筆端有蕭斧。
毋寧乞小愒，松菊問衡宇。
未看武當山，聊踏南梁鼓。
浮生皆寄耳，莫作飄流苦。
要津況虚位，掀騰在仰俯。
政恐尺一来，均人隔綏撫。